**ПРИЛОЖЕНИЕ № 1 КЪМ РЕШЕНИЕ № 45, ВЗЕТО НА ЗАСЕДАНИЕ НА ОБЩИНСКИ СЪВЕТ – ТРЯВНА НА 03.04.2017 Г., ПРОТОКОЛ № 3**

Н А Р Е Д Б А

**ЗА УСЛОВИЯТА И РЕДА ЗА ЗАПИСВАНЕ, ОТПИСВАНЕ И ПРЕМЕСТВАНЕ НА ДЕЦАТА В ОБЩИНСКИТЕ ДЕТСКИ ГРАДИНИ**

**РАЗДЕЛ I.**

**ОБЩИ РАЗПОРЕДБИ**

 **Чл. 1** Тази Наредба се създава във връзка с чл. 59, ал. 1 от Закона за предучилищното и училищното образование (ЗПУО), обн., ДВ, бр. 79 от 13.10.2015 г., в сила от 01.08.2016 г.

 **Чл. 2** С тази Наредба се регламентират условията и редът за записване, отписване и преместване на децата в предучилищна възраст в общинските детски градини и общинските училища на територията на Община Трявна.

 **Чл. 3 (1)** В съответствие с чл. 56 от ЗПУО, предучилищното образование на територията на Община Трявна се осъществява от детските градини, а задължителното предучилищно образование – и от общинските училища.

**(2)** Детската градина е институция в системата на предучилищното образование, в която се отглеждат, възпитават, социализират и обучават деца от тригодишна възраст до постъпването им в I клас в съответствие с държавния образователен стандарт за предучилищното образование.

**(3)** В съответствие с чл. 57 от ЗПУО децата постъпват в детска градина не по-рано от учебната година, която започва в годината на навършване на тригодишната им възраст.

 **(4)** В детските градини на територията на община Трявна могат да се приемат за

отглеждане, възпитание, социализация и обучение и деца на двегодишна възраст - по преценка на родителя, при липса на места в яслените групи и при наличие на свободни места в първа възрастова група. Предучилищното образование в тези случаи се осъществява при условията и по реда на Наредба № 5 от 03.06.2016 г. за предучилищното образование (обн. ДВ, бр. 46 от 17.06.2016 г., в сила от 01.08.2016 г., издадена от МОН), като се вземат предвид възрастовите характеристики на детето.

 **(5)** В детските градини на територията на Община Трявна могат да се разкриват яслени групи за отглеждане на деца от 10-месечна до тригодишна възраст.

**(6)** Децата, постъпили в яслени групи в детските градини, се отглеждат, възпитават, социализират и обучават по стандарти за ранно детско развитие, приети с Наредба на министъра на здравеопазването и министъра на образованието и науката.

**(7)** Детските градини, в които се разкриват яслени групи, се определят с решение

на Общинския съвет след внесено предложение от директора на детската градина преди началото на учебната година.

 **Чл. 4 (1)** В съответствие с чл.25, ал. 2 и чл.56 от ЗПУО в общинските училища на територията на община Трявна може да се извършва и задължителното предучилищно образование на децата при условията и по реда на държавния образователен стандарт за предучилищното образование и на държавния образователен стандарт за физическата среда и информационното и библиотечното осигуряване на детските градини, училищата и центровете за подкрепа за личностно развитие.

 **(2)** Записването, отписването и преместването на деца за задължително предучилищно образование в общинските училища се осъществяват при условията и по реда на **РАЗДЕЛ II** от тази Наредба.

 **Чл. 5 (1)** Предучилищното образование се организира във възрастови групи, както следва:

1. първа възрастова група – 3-4 годишни, а в случаите по чл. 3, ал. 4 – 2-4 годишни;

2. втора възрастова група – 4-5 годишни;

3. трета подготвителна възрастова група – 5-6 годишни;

4. четвърта подготвителна възрастова група – 6-7 годишни.

 **(2)** Продължителността на предучилищното образование във всяка от възрастовите групи по ал.1 е една учебна година.

 **(3)** Задължителното предучилищно образование се осъществява в трета и четвърта подготвителна възрастова група.

**Чл. 6** Предучилищното образование е задължително от учебната година, която е с начало в годината на навършване на 5-годишна възраст на детето. Задължителното предучилищно образование продължава до постъпването на детето в I клас, като родителите избират вида на организацията на предучилищното образование.

**Чл. 7 (1)** Задължителното предучилищно образование в общинските детски градини е безплатно за децата.

 **(2)** Правото на безплатното образование по ал. 1 се упражнява като:

- не се заплащат такси за обучението, осигурявано със средства от държавния бюджет;

- безплатно се ползва материалната и учебна база за обучение и за развитие на интересите и способностите на децата;

- безплатно се ползват познавателните книжки.

 **(3)** За посещението на децата в детските градини (с изключение на случаите по ал. 1) техните родители или настойници заплащат месечни такси, определени с Наредба за определяне и администриране на местните такси и цени на услуги на територията на община Трявна, приета от Общински съвет – Трявна.

 **Чл. 8 (1)** Децата от възрастовите групи по чл. 5, ал. 1, в зависимост от броя им, се разпределят в групи.

 **(2)** При недостатъчен брой за сформиране на отделна група от деца в съответната възрастова група по ал.1 може да се сформира разновъзрастова група.

 **(3)** Броят на групите по ал.1 в рамките на отделните възрастови групи, както и

броят на децата в тях се определят при условията на чл. 60 от Закона за предучилищното и училищното образование и държавния образователен стандарт за физическа среда и информационно и библиотечно осигуряване на детските градини, училища и центрове за подкрепа на личностното развитие.

 **(4)** Свободни места в детската градина са местата в рамките на определения брой по чл. 60 от ЗПУО, които са останали незаети след записване на всички желаещи деца към определен момент.

 **(5)** Разпоредбите на предходните ал. 3 и ал. 4 се прилагат съответно и в случаите, в които задължителното предучилищно образование се осъществява от училище.

 **Чл. 9 (1)** Предучилищното образование в Община Трявна се осъществява при целодневна, полудневна, почасова или самостоятелна организация.

 **(2)** Целодневната и полудневната организация се осъществява в отделни групи в съответствие с чл. 5, ал. 1 на тази Наредба.

 **(3)** Почасовата организация се осъществява за отделно дете в групите за целодневна или полудневна организация, а самостоятелната – за отделно дете извън групите по чл. 5, ал.1 от тази Наредба.

 **Чл. 10** Видът на организацията на всяка група в детската градина или за отделно дете (в случаите на почасова и самостоятелна организация) се определя от директора на детската градина в съответствие с желанието на родителите след съгласуване с финансиращия орган.

**Чл. 11** Постъпването на децата за предучилищно образование в Община Трявна се осъществява целогодишно при спазване на условията по чл.3 от тази Наредба.

**РАЗДЕЛ ІI**

**УСЛОВИЯ И РЕД ЗА ЗАПИСВАНЕ, ОТПИСВАНЕ И ПРЕМЕСТВАНЕ НА**

**ДЕЦА В ОБЩИНСКИТЕ ДЕТСКИ ГРАДИНИ И ОБЩИНСКИТЕ УЧИЛИЩА НА ТЕРИТОРИЯТА НА ОБЩИНА ТРЯВНА**

**ГЛАВА 1**

**КАНДИДАТСТВАНЕ, ПРИЕМАНЕ И ЗАПИСВАНЕ**

**Чл. 12** На видно място в детската градина се публикуват сроковете за организиране и провеждане на приема за първа възрастова група.

**Чл. 13** Отговорност на родителите/настойниците е да следят информацията за прием на децата и да спазват сроковете за кандидатстване.

**Чл. 14** Кандидатите подават заявление по образец. Кандидатстването се осъществява от родител/настойник на детето или упълномощено от него лице. Пълномощното следва да бъде нотариално заверено. Родителят/настойникът носи отговорност за коректността на подадената информация. При кандидатстване се носят и оригиналите на съответните документи, необходими за сверяване на данните. Към заявлението в детската градина се прилагат техни копия.

**Чл. 15 (1)** Към заявлението по чл.14 се прилага копие от акта за раждане на детето.

**(2)** При постъпване на детето в детската градина родителят/настойникът представя следните медицински документи:

1. здравно-профилактична карта на детето, попълнена от личния лекар;

2. еднократен отрицателен резултат от изследване за патогенни чревни бактерии и чревни паразити, извършено не по-рано от 15 дни преди постъпване на детето в детската градина;

3. изследвания на кръв и урина, извършени в едноседмичен срок преди постъпване на детето в детската градина;

4. медицинска бележка от личния лекар за липсата на контакт със заразно болен, издадена не по-рано от 3 дни преди постъпване на детето в детската градина.

5. изследване с отрицателна реакция по Васерман на единия родител, извършено в 6-месечен срок преди постъпване на детето в яслена група.

 **Чл. 16** Приемът на документите за кандидатстване се извършва от директора на детската градина или от упълномощено от него лице, което сверява данните от оригиналите на акта за раждане на детето и документа за самоличност на родителя /настойника. Издава се пореден входящ номер от деловодната система на детската градина.

 **Чл. 17** Срокът за подаване на заявление за прием на деца в яслена група и деца в първа възрастова група, навършващи 3 години в годината на приема, е от 1 април до 31 май на съответната календарна година.

 **Чл. 18** Неподадени в срок заявления за прием в яслена група и в първа възрастова група могат да се представят в детската градина и след тази дата, като приемът се осъществява в зависимост от свободните места в съответната детска градина.

 **Чл. 19** При приема на деца в първа възрастова група класирането се извършва по общ ред при спазване на следните критерии:

1. настоящ адрес по местоживеене в района на детската градина;
2. брат или сестра на детето, посещаващи същата детска градина;
3. месторабота на родителите в района на детската градина;
4. деца на родители/настойници, работещи в детската градина.

 **Чл. 20**  При записване с предимство се ползват:

1. деца със специални образователни потребности ;

2. деца кръгли сираци и деца с един родител;

3. деца с увреждания над 50 % и/или деца с тежки хронични заболявания;

4. трето и следващо дете на многодетни родители.

**Чл. 21** Процедурата по записване на децата се осъществява по следния ред:

 1.Списъкът на приетите деца се изнася на информационно табло в детската градина до 5 юни.

 2.От 5 до 10 юниродителите/настойниците на записаните деца писмено потвърждават желанието си детето им да бъде прието в съответната детска градина.

 3.При непотвърждаване в посочения срок, свободните места се попълват от чакащи неприети деца при спазване на посочените в чл. 19 критерии.

 4.Свободно място по смисъла на тази наредба за деца от първа възрастова група е незаето място към 10 юни на съответната година.

**Чл. 22 (1)** Директорът на детската градина може да откаже детето да бъде записано само в случай че:

1. в детската градина няма свободни места;
2. представените документи не потвърждават изискваните резултати от медицинските изследвания и извършените имунизации на детето.

  **(2)** Свободни места в детската градина са местата, които са останали незаети след записване на всички желаещи деца към определен момент.

**Чл. 23** Деца, на които не са извършени задължителните имунизации за възрастта, могат да се приемат в детска градина, когато са налице трайни противопоказания за имунизирането им и са освободени по реда на Наредба № 15 от 2005 г. за имунизациите в Република България, удостоверени с документ от личния лекар.

**Чл. 24** Директорите на детските градини, до 15 юнина съответната година,представят информация в Община Трявна за приетите деца в първа възрастова група.

**Чл. 25** Приетите в първа възрастова група деца постъпват в детската градина на 15 септември на съответната година. В случай, че 15 септември е почивен ден, те постъпват в детската градина на първия следващ работен ден.

**Чл. 26** При съществуваща възможност на съответната детска градина, децата от

първа възрастова група и яслена група се приемат и преди посочения срок.

**Чл. 27** Децата от останалите възрастови групи се приемат целогодишно при наличие на свободни места по реда на чл. 14 и чл. 15 от тази Наредба.

**Чл. 28** Не по-късно от 1 октомври на всяка учебната година, директорът на общинската детска градина изпраща писмо до кмета на общината с информация за броя на групите и броя на децата във всяка група на детската градина.

**Чл. 29 (1)** При отсъствие на детето от детската градина за повече от 30 дни по епидемични показания се представя еднократен отрицателен резултат от изследване за патогенни чревни бактерии, а при отсъствие за повече от 2 месеца - еднократен отрицателен резултат за чревни паразити, съгласно Наредба № 5 от 2006 г. за диагностиката, профилактиката и контрола на местните паразитози (ДВ, бр. 40 от 2006 г.).

 **(2)** При отсъствие на детето от детската градина за повече от 10 дни се представя медицинска бележка от личния лекар за липсата на контакт със заразно болен.

**Чл. 30** След записване на детето в детската градина родителят или настойникът внася депозит в размер на 60 лева.

**Чл. 31** Децата в трета и четвърта подготвителна възрастова група се записват по реда на чл. 14 от тази Наредба.

**Чл. 32** Новоприетите деца в подготвителните групи постъпват в детската градина/ училището на 15 септември на съответната година. В случай че 15 септември е почивен ден, те постъпват в детската градина/училището на първия следващ работен ден.

**ГЛАВА 2**

**ОТПИСВАНЕ НА ДЕЦАТА ОТ ОБЩИНСКИТЕ ДЕТСКИ ГРАДИНИ**

**Чл. 33 (1)** Децата в яслените групи, в първа и втора възрастова група могат да бъдат отписвани от детската градина целогодишно по желание на родителите или настойниците.

  **(2)** Родителят или настойникът подава до директора на детската градина заявление за отписване на детето в писмена форма.

**Чл. 34 (1)** Депозитът по чл. 30 се връща на родителя или на настойника при отписване на детето от детската градина.

  **(2)** От тази сума се прихващат всички дължими такси за посещение на детската градина.

**Чл. 35 (1)** Родителите на деца, които предстои да постъпят в I клас, ги отписват от детската градина след края на учебното време през годината, в която децата навършват 7 години – но не по-късно от 31 август.

 **(2)** За посещението на децата по ал. 1 в детската градина, след 31 май техните родители/настойници заплащат пълния размер на хранителния оклад по чл. 23 от Наредба за определяне и администриране на местните такси и цени на услуги на територията на община Трявна, приета от Общински съвет – Трявна.

**Чл. 36** Директорът на детската градина отписва детето не по-късно от 10 работни дни след подаване на заявлението по чл. 16, ал. 2.

**Чл. 37** След отписването на детето родителят или настойникът получава здравно-профилактичната карта на детето.

**Чл. 38** Родители или настойници, които не са заплатили два последователни месеца таксите по чл. 7 за ползване на детска градина, посещавана от техните деца, се уведомяват писмено от директора на детската градина. Ако в продължение на 15 дни след уведомяването родителят/настойникът не внесе дължимата сума, детската градина има право да търси правата си по общия исков ред.

**ГЛАВА 3**

**ПРЕМЕСТВАНЕ НА ДЕЦАТА ОТ ОБЩИНСКИТЕ ДЕТСКИ ГРАДИНИ**

**Чл. 39** **(1)** Децата могат да бъдат премествани от детската градина по желание на родителите или настойниците в други детски градини през цялата учебна година.

 **(2)** Родителят или настойникът подава до директора на детската градина заявление за преместване на детето в писмена форма.

**(3)** Преместване на дете от една в друга детска градина е възможно само след заплащане на дължимите такси за ползване на детска градина по чл. 22 от Наредба за определяне и администриране на местните такси и цени на услуги на територията на община Трявна, приета от Общински съвет – Трявна.

**(4)** Директорът на приемащата детска градина или училище на територията на община Трявна изисква от родителите/ настойниците да представят документ за липса на задължения за ползване на детска градина на територията на община Трявна, издаден от предходната детска градина.

**Чл. 40** **(1)** Депозитът по чл. 30 се връща на родителя или на настойника при преместване на детето от детската градина.

 **(2)** От тази сума се прихващат всички дължими такси за посещение на детската градина.

**Чл. 41** При преместване на дете:

**(1)** от яслена, първа и втора възрастова група, на родителя/настойника се издава служебна бележка в срок до 10 дни;

**(2)** обхванато в задължително предучилищно образование, в срок до 3 дни се издава удостоверение за преместване на дете от подготвителна група.

**Чл. 42** В 3-дневен срок след издаване на удостоверението за преместване родителят/настойникът записва детето в избраната от него детска градина.

**Чл. 43** С преместването на детето родителят или настойникът получава здравно-профилактичната карта на детето.

**ЗАКЛЮЧИТЕЛНИ РАЗПОРЕДБИ**

§1. Тази наредба е приета с Решение № 45 от 03.04.2017 г. на Общински съвет – Трявна.

§2. Тази наредба отменя Решение № 189 от 11.12.2006 г. на Общински съвет – Трявна.

§3. Наредбата влиза в сила от дата на нейното приемане.

**ПРЕДСЕДАТЕЛ НА ОБЩИНСКИ СЪВЕТ – ТРЯВНА:**

**/СИЛВИЯ КРЪСТЕВА/**